ট্রাম্পকে তুষ্ট করতে মেটার নীতিতে বদল করছেন জুকারবার্গ?

ওয়েব ডেস্ক: মেটার (Meta) সিইও মার্ক জুকারবার্গ (Mark Zuckerberg) এমন এক পদক্ষেপ নিতে চলেছেন যা নিয়ে বিতর্কের ঝড় উঠেছে। এতদিন মেটা প্ল্যাটফর্মে (ফেসবুক ও ইনস্টাগ্রাম) যে কোনও তথ্যের সত্যি-মিথ্যে যাচাই করা হত। ফলে ভুল তথ্য ছড়ানোর সম্ভাবনা থাকত কম। এবার সেই ব্যবস্থা তুলে দিতে চাইছে মেটা। রাজনৈতিক মহলে গুঞ্জন, ডোনাল্ড ট্রাম্পকে (Donald Trump) তুষ্ট করতেই এই পদক্ষেপ নিচ্ছেন জুকারবার্গ।

ফেসবুক (Facebook) ও ইনস্টাগ্রামে (Instagram) তথ্য যাচাইয়ের দায়িত্বে ছিল তৃতীয় পক্ষ। মেটার সোশ্যাল মিডিয়ায় যাতে ভুয়ো তথ্য না ছড়ায়, তা দেখভাল করত সেই সংস্থাই। ভুল তথ্য খুঁজে পেলেই চিহ্নিত করা হত এবং তার ছড়িয়ে পড়া আটকানো হত। সম্প্রতি জুকারবার্গ এই সিস্টেমে গলদের প্রতি অঙ্গুলি নির্দেশ করেন এবং বলেন যে কনটেন্টে বাছবিছার করতে গিয়ে বাড়াবাড়ি করা হয়েছে।

আরও পড়ুন: চীনের তথ্যচিত্র নির্মাতা চেন পিনলিনের সাজা

এক ভিডিও বার্তায় মেটার সিইও মেটার শিকড়ে ফেরার বার্তা দেন। স্বাধীনভাবে মতপ্রকাশ এবং কনটেন্টে নাক না গলানোর পক্ষে সওয়ালও করেন। তিনি জানান, ইউজারদের অভিব্যক্তি যেন অতিমাত্রায় বিধিনিষেধের জালে না পড়ে তা নিশ্চিত করার উপর জোর দেবেন তিনি।

এই পদক্ষেপ নেওয়ার সময় নিয়েই সবথেকে বেশি বিতর্ক শুরু হয়েছে। বলা হচ্ছে, ট্রাম্পের সঙ্গে সম্পর্ক শোধরাতেই এই কাজ। ফেসবুক এবং অন্যান্য সোশ্যাল মিডিয়ায় বাক স্বাধীনতার খর্ব হওয়া নিয়ে দীর্ঘদিন ধরে সরব ট্রাম্প। এবার ফের হোয়াইট হাউসে আসছেন তিনি। মার্কিন প্রেসিডেন্টের গুডবুকে থাকতেই এই সিদ্ধান্ত জুকারবার্গের? চলছে জল্পনা।